text: Gymnasieelever taget med våben på vej hjem fra Prag
  20 februar 2014 kl. 05.29
  Politiet beslaglagde torsdag morgen en stribe våben, som blev fundet i en bus fyldt med gymnasieelever på vej hjem fra Prag.
  Bussen blev stoppet ved grænsen omkring klokken fem torsdag morgen, da politiet havde fået mistanke om, at den indeholdt ulovlige våben. Og under gennemgangen fandt politiet en taske og flere poser med en lang række våben som strømpistol, peberspray, knive, slangebøsser med stålkugler, totenschlæger og knojern med strøm i.
  - Vi har beslaglagt alle våbnene, men ingen af eleverne i bussen vil kendes ved dem, fortæller vagtchef hos Syd- og Sønderjyllands Politi, Erik Lindholm, til TV SYD.
  Bussen indeholder elever fra flere forskellige gymnasier, men politiet har bl.a. haft fokus på en del af eleverne, der kommer fra Odense.
  Da ingen af eleverne vil kendes ved våbnene, kan politiet ikke foretage sig yderligere, og eleverne vil senere torsdag kunne køre hjem.
  